Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου περί τροποποιήσεως της οδηγίας 93/75/ΕΟΚ σχετικά με τις ελάχιστες προδιαγραφές που απαιτούνται για τα πλοία τα οποία κατευθύνονται σε ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα»

(97/C 133/04)

Στις 17 Οκτωβρίου 1996 και σύμφωνα με το άρθρο 84 (2) της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο απoφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, επεξεργάσθηκε τη γνωμοδότησή του στις 12 Φεβρουαρίου 1997 με βάση την εισηγητική έκθεση του κ. Chagas.

Κατά την 343η σύνοδο ολομέλειας (συνεδρίαση της 26ης Φεβρουαρίου 1997), η Οικονομική και Κοινωνική Επιτροπή υιοθέτησε, με 98 ψήφους υπέρ και 2 κατά, την ακόλουθη γνωμοδότηση.

1. Εισαγωγή

1.1. Στόχος της οδηγίας 93/75/ΕΟΚ () είναι, με την καθιέρωση μιας προδιαγραφής για τα πλοία περί ειδικής αναφοράς, να βελτιωθεί η πρόληψη και η επέμβαση, όταν ναυτικά περιστατικά είναι πιθανόν να οδηγήσουν σε ατυχήματα όπου εμπλέκονται πλοία μεταφέροντα επικίνδυνα ή ρυπογόνα εμπορεύματα.

1.2. Η οδηγία αφορά κατά κύριο λόγο τη διαδικασία κοινοποίησης που πρέπει να ακολουθείται από πλοία μεταφέροντα επικίνδυνα προϊόντα χύδην ή σε συσκευασία και τον τύπο πληροφόρησης που πρέπει να παρέχεται στις αρμόδιες αρχές. Τα πλοία αυτά πρέπει να κοινοποιούν στις αρμόδιες αρχές πίνακα πληροφοριών σχετικά με το πλοίο και το φορτίο του, πρέπει να κάνουν χρήση των υπηρεσιών πλοήγησης και να παρέχουν στους πλοηγούς λεπτομερή πληροφόρηση για το πλοίο. Η οδηγία εξουσιοδοτεί τους πλοηγούς να ενημερώνουν τις λιμενικές αρχές σχετικά με τις ελλείψεις που διαπιστώνουν οι οποίες μπορεί να θέσουν σε κίνδυνο τον ασφαλή πλούν του σκάφους 7 υποχρεώνει τα παραλιακά κράτη να ενημερώνουν όλα τα πλοία που πλέουν στα εγχώρια ύδατά τους σχετικά με την παρουσία οιουδήποτε πλοίου το οποίο είναι γνωστό ότι μεταφέρει επικίνδυνα προϊόντα και μπορεί να αποτελέσει απειλή για τα άλλα πλοία.

1.3. Η οδηγία 93/75/ΕΟΚ προβλέπει επίσης στο άρθρο 12 τη σύσταση επιτροπής αποτελούμενης από εκπροσώπους των κρατών μελών για να συνδράμουν την Επιτροπή κατά τις μελλοντικές τροποποιήσεις της οδηγίας, προκειμένου:

- να ληφθούν υπόψη οι περαιτέρω τροπολογίες που έχουν τεθεί σε ισχύ ως προς τα μέσα που αναφέρονται στο άρθρο 2, και

- να προσαρμοσθεί η εφαρμογή της οδηγίας με βάση τις επιστημονικές και τεχνολογικές προόδους, χωρίς να διευρύνεται το πεδίο εφαρμογής της.

1.4. Η οδηγία καταρχάς τροποποιήθηκε από την οδηγία της Επιτροπής 96/39/ΕΟΚ () με αντικείμενο την εφαρμογή, σύμφωνα με το άρθρο 11, τροποποιήσεων που άρχισαν να ισχύουν μεταγενέστερα σε συνάφεια με τη σύμβαση, τους κώδικες και τα ψηφίσματα που αναφέρονται στο άρθρο 2 (σημεία ε, στ, ζ και η).

1.5. Σύμφωνα με την Επιτροπή, η παρούσα πρόταση αποσκοπεί σε τρεις στόχους:

- στην επέκταση του πεδίου εφαρμογής της οδηγίας 93/75/ΕΟΚ (όπως τροποποιήθηκε από την οδηγία 96/39/ΕΚ) στις θαλάσσιες μεταφορές ακτινοβολημένων πυρηνικών καυσίμων, πλουτωνίου και αποβλήτων υψηλής ραδιοενέργειας συσκευασμένων σε δοχεία επί των πλοίων. Προς τούτο λαμβάνεται υπόψη και η αναφορά του κώδικα () INF του ΙΜΟ (ψήφισμα Α 748(18) που υιοθετήθηκε στις 4 Νοεμβρίου 1993) ο οποίος πρέπει σαφώς να περιληφθεί στον κατάλογο των διεθνών κειμένων που αναφέρονται στο άρθρο 2,

- στη συμπλήρωση των αναφερόμενων στο παράρτημα της οδηγίας πληροφοριών υπό το φως των εξελίξεων της διεθνούς νομοθεσίας,

- στη διευκόλυνση της προσαρμογής των εν λόγω παραρτημάτων υπό το φως των σημειούμενων εξελίξεων της διεθνούς νομοθεσίας δια της εφαρμογής της διαδικασίας επιτροπής.

2. Το έγγραφο της Επιτροπής

2.1. Προκειμένου να καλυφθεί το κενό συγκεκριμένων διατάξεων που να αφορούν τις θαλάσσιες μεταφορές ορισμένων ραδιενεργών υλών, η συνέλευση του διεθνούς ναυτιλιακού οργανισμού (ΙΜΟ) υιοθέτησε στις 4 Νοεμβρίου 1993 το ψήφισμα Α 748(18), που είναι γνωστό ως συλλογή INF.

2.1.1. Στο ψήφισμα Α 790(19), η Γενική Συνέλευση του Διεθνούς Ναυτιλιακού Οργανισμού (ΙΜΟ) αποφάσισε να εξετάσει κατά πόσον στο πλαίσιο αναθέωρησης της συλλογής INF πρέπει να συνυπολογισθούν και ορισμένες συμπληρωματικές και λειτουργικές πτυχές.

2.1.2. Στην οδηγία 93/75/ΕΟΚ της 13ης Σεπτεμβρίου 1993 δεν κατέστη δυνατό να ληφθεί υπόψη η συλλογή INF διότι η συλλογή υιοθετήθηκε μόνο ενάμισυ μήνα αργότερα. Έτσι προς χάριν της πληρότητας, και ενόψει των στόχων της, η συλλογή INF θα πρέπει να συμπεριληφθεί στον πίνακα των διεθνών νομοθετικών κειμένων που αναφέρεται στο άρθρο 2 της οδηγίας.

2.2. Στο Παράρτημα Ι της οδηγίας 93/75/ΕΟΚ προβλέπεται πίνακας πληροφοριών που πρέπει να κοινοποιούνται στις αρμόδιες αρχές. Στο Παράρτημα ΙΙ ανακεφαλαιώνονται ο πίνακας πληροφοριών, ο εξοπλισμός ασφάλειας και τα έγγραφα που ο πλοίαρχος οφείλει να διαβιβάζει στον πλοηγό τη στιγμή που ο τελευταίος επιβιβάζεται στο πλοίο του.

2.2.1. Προτείνεται να ενσωματωθεί στα Παραρτήματα Ι και ΙΙ αναφορά στον αριθμό αναγνώρισης ΙΜΟ. Προτείνεται επίσης να συμπληρωθεί το Παράρτημα ΙΙ με τις προδιαγραφές που αφορούν το παγκόσμιο σύστημα εκπομπής σήματος κινδύνου και ασφάλειας στη θάλασσα (GMDSS).

2.3. Προκειμένου να διευκολυνθούν οι διαδικασίες που επιτρέπουν στα Παραρτήματα να λαμβάνονται υπόψη οι εξελίξεις της διεθνούς νομοθεσίας, προτείνεται η επέκταση του άρθρου 11 της οδηγίας 93/75/ΕΟΚ ώστε να επιτρέπει τη μεταγενέστερη τροποποίηση των Παραρτημάτων αυτών βάσει των συναφών εξελίξεων στο διεθνές δίκαιο για την ασφάλεια στη θάλασσα και για την προστασία του θαλάσσιου περιβάλλοντος, σύμφωνα με τη διαδικασία που προβλέπεται στο άρθρο 12.

3. Γενικές παρατηρήσεις

3.1. Ευθυγραμμιζόμενη με τις απόψεις που έχουν διατυπωθεί προηγουμένως και συγκεκριμένα με τις απόψεις που διατυπώνονται στη γνωμοδότησή της για την Ανακοίνωση σχετικά με μία κοινή πολιτική για την ασφάλεια στη θάλασσα (), η ΟΚΕ επικροτεί το εξεταζόμενο σχέδιο οδηγίας.

3.2. Μολονότι ορισμένες από τις προδιαγραφές σχετικά με τη μεταφορά ραδιοενεργών υλών καλύπτονται ήδη από τον Κώδικα IMDG (), η Γενική Συνέλευση του Διεθνούς Ναυτιλιακού Οργανισμού (ΙΜΟ), μέσω του ψηφίσματος Α 748(18), και τη συλλογή INF, έχει κατατάξει σε πίνακα τις προδιαγραφές εν σχέσει με το σχέδιο και τον εξοπλισμό των πλοίων που μεταφέρουν ύλες του είδους αυτού.

3.3. Η ΟΚΕ έχει τη γνώμη ότι η θαλάσσια μεταφορά ραδιενεργών υλών αυξάνεται ολοένα και περισσότερο ενώ η θέση των κρατών μελών της ΕΕ όσον αφορά τη μεταφορά αυτή είναι πολύ σημαντική. Συμμερίζεται πλήρως την εισαγωγή αναφοράς στη συλλογή INF στο άρθρο 2 της οδηγίας 93/75/ΕΟΚ.

3.3.1. Η ΟΚΕ έχει επίσης τη γνώμη ότι θα πρέπει να επιδειχθεί ιδιαίτερη προσοχή στην εφαρμογή της οδηγίας 93/75/ΕΟΚ όπως τροποποιείται από την παρούσα οδηγία όχι μόνο από πλευράς σκαφών που κατευθύνονται σε ή αποπλέουν από κοινοτικούς λιμένες ή είναι αγκυροβολημένα στα εγχώρια ύδατα ενός κράτους μέλους της ΕΕ, αλλά επίσης και σε όλα τα διερχόμενα πλοία των εγχώριων αυτών υδάτων.

3.4. Η παροχή αριθμού ΙΜΟ σε κάθε διερχόμενο πλοίο μεγάλης χωρητικότητας 100 μεγατόννων και άνω και σε όλα τα φορτηγά 300 μεγατόννων και άνω αποτελεί θετικό μέτρο που επιτρέπει να παρακολουθείται ένα πλοίο ανεξαρτήτως των μεταβολών ιδιοκτησίας. Επικροτείται επίσης και η αναφορά του αριθμού αυτού στα Παραρτήματα Ι και ΙΙ.

3.5. Η υιοθέτηση της διαδικασίας επιτροπής διευκολύνει την παρακολούθηση της εξέλιξης της διεθνούς νομοθεσίας. Σε ό,τι αφορά την ασφάλεια στη θάλασσα και την προστασία του θαλάσσιου περιβάλλοντος η εξέλιξη αυτή ακολουθεί σήμερα ταχύτατους ρυθμούς. Φαίνεται λοιπόν ότι έχει σημασία να συμπεριληφθεί συμπληρωματική πρόταση στο άρθρο 11 της οδηγίας.

4. Ειδικές παρατηρήσεις

4.1. Άρθρο 1

4.1.1. Στο κείμενο μετά τις λέξεις «στην παράγραφο (γ) προστίθενται οι ακόλουθοι όροι» θα ήταν καλύτερα να αντικατασταθούν οι λέξεις «και» και «όπως ορίζονται» με τις λέξεις «συμπεριλαμβανομένων» και «όπως περιγράφονται». Η φράση έχει ως εξής: «συμπεριλαμβανομένων των ραδιενεργών υλών όπως περιγράφονται στη συλλογή ΙΝF».

4.1.2. Στην παράγραφο 2 οι λέξεις «διεθνούς δικαίου» θα πρέπει να αντικατασταθούν με τις λέξεις «διεθνών συμβάσεων, κωδικών και ψηφισμάτων».

4.2. Παράρτημα ΙΙ, παράγραφος Γ

4.2.1. Στον κατάλογο που πρέπει να μεταβιβάζεται στον πλοηγό όπως ορίζεται στο Παράρτημα ΙΙ, παράγραφος Γ, διάφορα έγγραφα και άλλα πιστοποιητικά δεν αναφέρονται ορθώς. Ο πίνακας πρέπει να αναθεωρηθεί εξ ολοκλήρου προκειμένου να χρησιμοποιείται η κατάλληλη έκφραση του ΙΜΟ.

4.2.2. Μετά την αναφορά του απαιτούμενου πιστοποιητικού στις πληροφορίες θα πρέπει να προστίθενται σαφείς αναφορές του ΙΜΟ.

Βρυξέλλες, 26 Φεβρουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Οδηγία του Συμβουλίου 93/75/ΕΟΚ σχετικά με τις ελάχιστες προδιαγραφές που απαιτούνται για τα πλοία τα οποία κατευθύνονται σε ή αποπλέουν από κοινοτικούς λιμένες μεταφέροντας επικίνδυνα ή ρυπογόνα επορεύματα (ΕΕ αριθ. L 247 της 5. 10. 1993, σ. 19). Γνωμοδότηση της ΟΚΕ: ΕΕ αριθ. C 329 της 30. 12. 1989, σ. 20.

() Οδηγία της Επιτροπής 96/39/ΕΟΚ της 19ης Ιουνίου 1996 που τροποποιεί την οδηγία του Συμβουλίου 93/75/ΕΟΚ σχετικά με τις ελάχιστες προδιαγραφές που απαιτούνται για τα πλοία που κατευθύνονται ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα (ΕΕ αριθ. L 196 της 7. 8. 1996, σ. 7).

() Ψήφισμα Α 748(18) σχετικά με τον κώδικα ασφαλούς μεταφοράς ακτινοβολημένων πυρηνικών καυσίμων, πλουτωνίου και αποβλήτων υψηλής ραδιενέργειας, συσκευασμένων σε δοχεία επί των πλοίων (Κώδικας INF).

() Ανακοίνωση της Επιτροπής σχετικά με μία κοινή πολιτική για την ασφάλεια στη θάλασσα (έγγρ. COM(96) 66 τελικό). Γνωμοδότηση της ΟΚΕ: ΕΕ αριθ. C 34 της 2. 2. 1994, σ. 47.

() Διεθνής Κώδικας Θαλάσσιας Μεταφοράς Επικίνδυνων Αγαθών, Ψήφισμα της Συνέλευσης του Διεθνούς Ναυτιλιακού Οργανισμού (ΙΜΟ) που εκδόθηκε στις 6 Νοεμβρίου 1991, ως Ψήφισμα Α 716(17).